Ֆրիդա Պինտո

Ֆրիդա Պինտո (, ամբողջ անունը` Ֆրիդա Սելենա Պինտո (Freida Selena Pinto), ), հնդկական և ամերիկյան դերասանուհի, ով առաջին անգամ հայտնի է դարձել «Միլիոնատերը ետնախորշերից» կինոնկարից:

Կենսագրություն 
Ֆրիդա Պինտոն ծնվել է Մումբայում` պորտուգալական արմատներ ունեցող ընտանիքում: Նրա ծնողները Հնդկաստանի Կառնատակա նահանգում գտնվող Մանգալուրու քաղաքից էին և դավանանքով կաթոլիկներ էին: Հայրը բանկի աշխատակից էր, իսկ մայրը` ուսուցչուհի: Ֆրիդայի ավագ քույրը` Շարոն Պինտոն, NDTV հեռուստաընկերությունում պրոդյուսեր է:

Սկզբում Ֆրիդան սովորել է St. Joseph School դպրոցում, որն հաջողությամբ ավարտել է արվեստների բնագավառի բակալավրի աստիճանով, իսկ հետո ավարտել է St. Xavier's College քոլեջը` անգլիական գրականության գծով արվեստների բակալավրի աստիճանով: Բացի այդ, նա պրոֆեսիոնալ պարուհի է, զբաղվում է հնդկական ավանդական պարային ոճերով և սալսայով:

2006-2007 թվականներին մասնակցել է մի քանի հեռուստատեսային նախագծերի և նկարահանվել գովազդային հոլովակում: Մասնակցություն է ունեցել նաև միջազգային «Full Circle» հեռուստաշոուին, հանդես գալով ողջ Հարավարևելյան Ասիայում: Հեռուստաէկրաններին հաճախակի հայտնվելը վերջապես տվեց իր արդյունքը և նրան հրավիրեցին քասթինգի` «Միլիոնատերը ետնախորշերից» կինոնկարի նկարահանումների համար: Նրա դեբյուտը կինոյում կայացավ 2008 թվականին: Ֆիլմը հաջողված էր, այն արժանացավ «Օսկար»-ի, ինչպես նաև People’s Choice Award, իսկ 2009 թվականին` նաև «Ոսկե գլոբուս» մրցանակներին: Նույն 2009 թվականին դերասանուհին ներկայացվել է BAFTA-ի մրցանակին` կանացի լավագույն երկրորդական դերակատարման համար, ինչպես նաև ստացել է Screen Actors Guild Award մրցանակը: 2011 թվականին նկարահանվել է «Աստվածների պատերազմը. Անմահները» կինոնկարում:

Անձնական կյանքը 
Ֆրիդա Պինտոն 2001 թվականից հանդիպում էր մարքեթոլոգ Ռոհան Անտաոի հետ: Նրանք ծանոթացել էին դեռևս Մումբայում սովորելու տարիներից: 2009 թվականին Ֆրիդան լքելով նրան, մինչ 2014 թվականը` հանդիպում էր դերասան Դև Պատելի հետ: Վերջինիս հետ նա նկարահանվել էր «Միլիոնատերը ետնախորշերից» կինոնկարում:

Ներկայումս Ֆրիդա Պինտոն բնակվում է ԱՄՆ-ում: 2010 թվականին նա միացել էր Անդրե Աղասիի բարեգործական հիմնադրամին, կարողացել էր հավաքել 75000 դոլար և այն ուղղորդել անապահով ընտանիքների երեխաների կրթական ծրագրին:

Ֆիլմագրություն

Ծանոթագրություններ 

Հնդիկ դերասանուհիներ
Ամերիկացի դերասանուհիներ
Ամերիկացի կինոդերասանուհիներ
Ամերիկացի մոդելներ
Ամերիկացի հեռուստատեսային դերասանուհիներ
Մումբայի համալսարանի շրջանավարտներ